Il-Ħamis, 24 ta' Jannar 2019: Messaġġ tal-Arċisqof Charles J. Scicluna waqt it-tnedija tal-ktieb "The Apostolato of the Conventual Church of St John in Valletta" u l-inawgurazzjoni tar-restawr fuq il-pittura ta' San Ġwann minn Mattia Preti. Il-messaġġ tal-Arċisqof Charles J. Scicluna – Fil-Katidral ta' San Pawl, l-Imdina Xtaqt nagħmel ħsieb qasir fuq dak li qegħdin niċċelebraw illum. Inħoss li din tal-lejla, minkejja l-bard u l-ksieħ, hija ċelebrazzjoni ta' rieda qawwija li aħna nieħdu ħsieb u nikkuraw il-patrimonju tagħna. Kull meta nisma' l-istorja tar-redenzjoni, tal-fidwa tal-Apostolato* fi żmien il-Franċiżi għal darba, darbtejn, irrid nammeti li minn meta kont żgħir kont nikkomwovi ruħi u għadni nikkomwovi ruħi sal-lum. B'xi mod din l-istorja hija emblematika u attwali ħafna. Il-Kapitlu tal-Katidral f'dan l-episodju li jkompli jagħmlu Kapitlu tassew glorjuż, jagħmel ħiltu biex isalva s-sbuħija li kienet se tkun vittma tar-regħba; is-sbuħija li tispiċċa meqruda minħabba l-flus, anzi biex issir flus. Intom tifhmuni meta ngħid li din it-traġedja hija attwali ħafna. Se nsibu nies kuraġġużi u ġenerużi bħalma kien il-Kapitlu ta' dak iż-żmien li jifdu l-patrimonju kulturali, ambjentali, arkitettoniku tagħna, biex ma jiġix issagrifikat għar-regħba ta' magna li ħsiebha biss biex tagħmel il-flus? Immaġinaw din is-sbuħija ssir muniti. Għandhom l-użu tagħhom, imma inti għandek tissagrifika ruħek biex tagħmel il-flus? Litteralment biex tagħmel il-flus! U aħna qegħdin f'sitwazzjoni simili. Jekk hawn min qed jismagħni u għandu sehem f'din il-qerda tal-patrimonju tagħna biex jagħmel il-flus, ngħidlu u nitolbu bil-ħniena: 'Aħsibha, għid le, insisti mqar għal-landscapes tagħna'. Se neqirdu l-Belt Valletta! Dan patrimonju (l-Apostolato) tal-Belt Valletta li salvah il-Kapitlu u qegħdin ingawduh hawn. Imma aħna arkitettonikament se neqirdu l-Belt biex nagħmlu erba' soldi. U la se jeqirdu s-sbuħija, huma soldi misħuta, kelma ta' isqof. Il-karba tiegħi hija li aħna l-Maltin, speċjalment il-ġenerazzjonjiet iż-żgħażagħ, nibqgħu marbuta mal-patrimonju straordinarju li għandna. Il-karba tiegħi hija li aħna l-Maltin, speċjalment il-ġenerazzjonjiet iż-żgħażagħ, nibqgħu marbuta mal-patrimonju straordinarju li għandna. Nixtieq nirringrazzja lil kulħadd: il-Kor Sine Macula, lill-Kapitlu; illum ta' min tassew jirringrazzja l-Kapitlu għaliex anke wieħed minnhom kien benefattur kbir ta' dan iċ-ċiklu tal-Preti, il-Kapitlu li għal darba, darbtejn salva l-Apostolato. Huwa l-mument li aħna nirringrazzjaw lil Alla ta' din l-istituzzjoni li hija istituzzjoni straordinarja—li dejjem ħadmet bil-mezzi li għandha u li kellha—għall-ġid ta' pajjiżna. Arċisqof ta' Malta * 'L-Apostolato' hija kollezzjoni ta' 15-il statwa tal-fidda li jmorru lura għall-1741 u l-1743, u li bħalissa jinsabu fil-Mużew tal-Katidral tal-Imdina. L-istatwi, li juru x-xbieha tal-appostli, ta' Ġwann il-Battista, ta' San Pawl u tal-Verġni Marija, kienu ġew ikkummissjonati mill-Ordni ta' San Ġwann sabiex isebbħu l-artal prinċipali tal-Konkatidral ta' San Ġwann fil-jiem tal-festa titulari. Fl-1798, it-tmexxija Franċiża f'Malta riedet li dawn l-istatwi jittieħdu biex jinħallu sabiex mill-fidda tagħhom isiru l-muniti. Iżda l-Kapitlu tal-Katidral fdiehom darbtejn u ħadhom lura. Flok l-istatwi l-Kapitlu ta lill-Franċiżi oġġetti oħra tal-fidda li kienu l-Imdina u li kienu jiżnu ferm aktar mill-istatwi.
Noqogħdu lura milli neqirdu dak li hu sabiħ għas-skapitu tal-flus